CELEX: 32011D0211
Language: sl
Date: 2011-03-31 00:00:00
Title: 2011/211/EU: Sklep Komisije z dne 31. marca 2011 o uporabi člena 7 Direktive Sveta 89/686/EGS glede ukrepa prepovedi, ki so ga sprejeli organi Združenega kraljestva v zvezi z drsečo napravo za zaustavljanje na togem vodilu tipa 0529.7102, ki jo proizvaja podjetje HACA Leitern (notificirano pod dokumentarno številko C(2011) 2010)  Besedilo velja za EGP

5.4.2011   
            
            
               SL
            
            
               Uradni list Evropske unije
            
            
               L 89/21
            
         SKLEP KOMISIJE
   z dne 31. marca 2011
   o uporabi člena 7 Direktive Sveta 89/686/EGS glede ukrepa prepovedi, ki so ga sprejeli organi Združenega kraljestva v zvezi z drsečo napravo za zaustavljanje na togem vodilu tipa 0529.7102, ki jo proizvaja podjetje HACA Leitern
   (notificirano pod dokumentarno številko C(2011) 2010)
   (Besedilo velja za EGP)
   (2011/211/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/686/EGS z dne 21. decembra 1989 o približevanju zakonodaj držav članic v zvezi z osebno zaščitno opremo (1) in zlasti člena 7 Direktive,
   ob upoštevanju naslednjega:
   
               (1)
            
            
               Člen 7(1) Direktive 89/686/EGS o približevanju zakonov držav članic v zvezi z osebno zaščitno opremo („OZO“) določa, da če država članica ugotovi, da bi osebna zaščitna oprema, ki ima oznako ES in se uporablja v skladu s predvidenim namenom, lahko ogrozila varnost posameznikov, domačih živali ali premoženja, sprejme vse potrebne ukrepe, da tako osebno zaščitno opremo umakne s trga in prepove njeno dajanje v promet ali prosti pretok.
            
         
               (2)
            
            
               V skladu s členom 7(2) Direktive 89/686/EGS se mora Komisija po posvetovanju z zadevnimi stranmi izreči, ali je takšen ukrep upravičen ali ne. Če se ugotovi, da je ukrep upravičen, Komisija o tem obvesti države članice, ki v skladu s svojimi obveznostmi iz člena 2(1) Direktive 89/686/EGS sprejmejo vse ustrezne ukrepe v zvezi z zadevno opremo.
            
         
               (3)
            
            
               Organi Združenega kraljestva so 31. januarja 2008 Evropsko komisijo obvestili o ukrepu, ki prepoveduje dajanje v promet drseče naprave za zaustavljanje na togem vodilu tipa 0529.7102, ki jo proizvaja podjetje HACA Leitern – Lorenz Hasenbach GmbH u. Co. KG, Diesselstrasse 12, D-65520 Bad Camberg. (HACA). Ta zaščitna oprema je bila v skladu z dokumenti, predloženimi Komisiji, predmet postopka ocene skladnosti iz člena 11A direktive, kar potrjujeta naslednja dokumenta, ki ju je izdalo podjetje EXAM BBG Prüf- und Zertifizier GmbH (danes DEKRA EXAM GmbH – št. priglašenega organa 0158):
               
                           —
                        
                        
                           št. ZQ/B 212/06,
                        
                     
                           —
                        
                        
                           št. ZQ/B 212/07.
                        
                     
         
               (4)
            
            
               Organi Združenega kraljestva so navedli, da njihov ukrep temelji na dejstvu, da zadevna drseča naprava za zaustavljanje na togem vodilu ne izpolnjuje osnovnih zdravstvenih in varnostnih zahtev iz člena 3 Direktive 89/686/EGS ter zlasti osnovnih zdravstvenih in varnostnih zahtev iz točke 3.1.2.2 in 1 ter 1.1.1 iz Priloge II k Direktivi 89/686/EGS. Organi Združenega kraljestva so v podporo svojim ugotovitvam predložili poročilo o preskusu, ki ga je opravilo podjetje TUV NEL Ltd.
            
         
               (5)
            
            
               Organi Združenega kraljestva navajajo, da zaščitna oprema zlasti v predvidljivih okoliščinah, ko oseba pade nazaj, preden pade navzdol, ni zagotovila zadostne zaščite pred tveganji, ki jih preprečujejo osnovne zdravstvene in varnostne zahteve iz točke 1 (2). Drseča naprava za zaustavljanje na togem vodilu zato ni izpolnjevala osnovnih zdravstvenih in varnostnih zahtev iz točke 1.1.1 (3), ki zahteva, da uporabnik normalno izvaja z nevarnostjo povezano dejavnost, medtem ko je primerno zavarovan na najvišji možni ravni. Organi Združenega kraljestva so tudi pojasnili, da zaščitna oprema ni izpolnjevala osnovnih zdravstvenih in varnostnih zahtev iz točke 3.1.2.2 (4), saj so preskusi pokazali, da v predvidljivih okoliščinah uporabe ni čim bolj zmanjšala navpičnega padca uporabnika, da bi se preprečilo trčenje z ovirami, in da je zaviralna sila presegla mejo, pri kateri lahko nastanejo fizične poškodbe.
               Organi Združenega kraljestva so tudi navedli, da nameravajo v skladu s členom 6 Direktive vložiti uradni ugovor proti standardu EN 353-1 – Osebna varovalna oprema za zaščito pred padci z višine – 1. del: Drseče naprave za zaustavljanje na togem vodilu, ki zadeva standard EN 364 – Osebna varovalna oprema za zaščito pred padci z višine – preskusne metode.
            
         
               (6)
            
            
               Komisija je 1. avgusta 2008 pisala proizvajalcu, 26. septembra 2008 pa priglašenemu organu, ki je v skladu s členom 11A Direktive 89/686/EGS posredoval na stopnji nadzora proizvodnje, in ju pozvala, da predložita svoje pripombe glede ukrepa organov Združenega kraljestva.
            
         
               (7)
            
            
               Podjetje HACA je v svojem odgovoru z dne 28. oktobra 2008 izpodbijalo ugotovitve preskusov, ki jih je za organe Združenega kraljestva izvedlo podjetje TUV NEL. Poudarilo je zlasti, da je njegova oprema varna za uporabo in da preprečuje padce z višine, vključno s padcem nazaj, če se pri tem uporablja ustrezna vrsta pasu. Podjetje HACA je tudi poudarilo, da preskusi, ki jih je izvedlo podjetje TUV NEL, niso izpolnjevali zahtev standarda EN 364, ki ne predvideva uporabe človeku podobne lutke.
            
         
               (8)
            
            
               Podjetje DEKRA EXAM je v svojem odgovoru z dne 15. oktobra 2008 potrdilo, da je izdalo ustrezne dokumente iz člena 11A. Podjetje DEKRA EXAM je poudarilo, da so bili preskusi izvedeni v skladu s standardom EN 353-1 in da so preskušeni vzorci izpolnjevali vse zahteve navedenega standarda. Pojasnilo je, da je standard EN 364 za preskuse pri dinamičnem preskusu učinkovitosti delovanja dovoljeval uporabo teže jekla ali vreče peska. Med preskusom je podjetje uporabilo vrečo peska za merjenje zaviralne sile, ki je bila vedno pod dovoljeno vrednostjo. Opazilo je, da je podjetje TUV NEL uporabilo težo jekla, ki po njihovem mnenju povzroča večje zaviralne sile kot vreča peska.
               Kar zadeva preskus padca nazaj z uporabo človeku podobne lutke, je podjetje DEKRA EXAM ugotovilo, da standard EN 353-1 ne predvideva takega preskusa. Strinjalo se je, da je padec nazaj predvidljiva okoliščina uporabe takšnih drsečih naprav za zaustavljanje na togem vodilu. Standard EN 353-1 pa takšnih okoliščin ne obravnava. Glede na vrsto uporabljene drseče naprave za zaustavljanje na togem vodilu in modela varovalnega pasu uporabnika bi lahko prišlo do nesreče. Zato je bilo treba pozornost nameniti pravilni kombinaciji drseče naprave za zaustavljanje na togem vodilu in varovalnega pasu, kar bi moral proizvajalec navesti v navodilih za uporabo.
            
         
               (9)
            
            
               Zaradi zapletenosti zadeve je Komisija pridobila mnenje neodvisnega strokovnjaka. Komisija se je sestala z organi Združenega kraljestva. Organi Združenega kraljestva so pojasnili dejanske preskusne metode, na katere so se sklicevali, in prikazali video posnetek preskusov.
               Podjetje TUV NEL je za organe Združenega kraljestva izvedlo dve seriji preskusov. Med drugo serijo preskusov je bil navzoč predstavnik proizvajalca. Vsaka serija je vključevala dinamični preskus učinkovitosti delovanja z uporabo teže jekla in preskuse padca nazaj z uporabo človeku podobne lutke. Drseča naprava za zaustavljanje na togem vodilu podjetja HACA ni prestala nobenega preskusa.
               Združeno kraljestvo je menilo, da je uporaba teže jekla pri dinamičnem preskusu učinkovitosti delovanja dala bolj zanesljive rezultate kot vreča peska, in pojasnjuje razliko med rezultati podjetja TUV NEL in podjetja DEKRA EXAM.
               Kar zadeva preskus padca nazaj, je Združeno kraljestvo izvedlo preskuse z uporabo človeku podobne lutke, da bi kar najbolje ponazorilo predvidljivo okoliščino padca nazaj. Rezultati teh preskusov so pokazali, da drseča naprava za zaustavljanje na togem vodilu podjetja HACA v teh okoliščinah ni ustrezno preprečila padca. Ti rezultati so pokazali tudi pomanjkljivost ustreznega usklajenega standarda EN 353-1, saj ne vključuje možnosti padca nazaj. To je glavni vzrok, da je Združeno kraljestvo vložilo uradni ugovor proti standardu.
            
         
               (10)
            
            
               Poročilo neodvisnega strokovnjaka (5) ugotavlja, da je padec nazaj iz stoječega ali sedečega položaja predvidljiva okoliščina, ki je standard EN 353-1 ne upošteva.
            
         
               (11)
            
            
               Komisija je v skladu s pozitivnim mnenjem stalnega odbora, ustanovljenega s členom 5 Direktive 98/34/EC Evropskega parlamenta in Sveta (6), z dne 19. marca 2010 določila, da sklicevanje na standard EN 353-1 umakne iz Uradnega lista Evropske unije.
            
         
               (12)
            
            
               Komisija na podlagi razpoložljive dokumentacije, pripomb zadevnih strani in poročila neodvisnega strokovnjaka meni, da drseča naprava za zaustavljanje na togem vodilu tipa 0529.7102, ki jo proizvaja podjetje HACA Leitern, ne ustreza osnovnim zdravstvenim in varnostnim zahtevam iz točke 1, 1.1.1 in 3.1.2.2 iz Priloge II k Direktivi 89/686/EGS, ker padcev nazaj ne preprečuje v zadostni meri in ta neskladnost povečuje resno tveganje za uporabnike –
            
         SPREJELA NASLEDNJI SKLEP:
   Člen 1
   Ukrep, ki so ga sprejeli organi Združenega kraljestva in ki prepoveduje dajanje v promet drseče naprave za zaustavljanje na togem vodilu tipa 0529.7102, ki jo proizvaja podjetje HACA Leitern – Lorenz Hasenbach GmbH, je upravičen.
   Člen 2
   Ta sklep je naslovljen na države članice.
   
      V Bruslju, 31. marca 2011
      
         
            Za Komisijo
         
         Antonio TAJANI
         
            Podpredsednik
         
      
   
   
      (1)  UL L 399, 30.12.1989, str. 18.
   
      (2)  Osnovne zdravstvene in varnostne zahteve iz točke 1 – osnovne zahteve, ki veljajo za vso osebno zaščitno opremo.
   
   
      (3)  Osnovne zdravstvene in varnostne zahteve iz točke 1.1.1 – ergonomija.
   
   
      (4)  Osnovne zdravstvene in varnostne zahteve iz točke 3.1.2.2 – preprečevanje padcev z višine.
   
   
      (5)  Referenčna št. P804674.
   
      (6)  UL L 204, 21.7.1998, str. 37.